Nafarroako Parlamentuko Mahaiak, 2018ko otsailaren 5ean egindako bilkuran, honako erabaki hau hartu zuen, besteak beste:

“Nafarroako Enpresa Korporazio Publikoa SMP" izeneko sozietatearen administrazio kontseiluko lehendakari andreak 2018ko urtarrilaren 31n idazki bat igorri zion Nafarroako Parlamentuari, Parlamentuak proposatu zituen egungo kideen izendapenaren epea bukatu dela adieraziz.

Legebiltzarreko Erregelamenduan ez da hautespen hori egiteko prozedurarik aurreikusten; beraz, Erregelamendu horren 37.1.bederatzigarrena artikuluan ezarritakoaren babesean, bidezkoa da Mahaiak, Eledunen Batzarrak erabakia hartu ondoren, hautespen hori erregulatzen duten arauak onets ditzan.

“Nafarroako Enpresa Korporazio Publikoa SMP” izeneko sozietatea sortzeari buruzko ekainaren 18ko 8/2009 Foru Legearen 3.4 artikuluan xedatzen da bere Administrazio Kontseiluko kideen heren bat izendatuko dela Nafarroako Parlamentuak proposatuta, eta aipatu 3. artikuluko 3. idatz-zatian ezartzen da "Administrazio Kontseiluan modu proportzionalean egonen direla gizonezkoak eta emakumezkoak, halako moduz non ehunekoa ez den izanen, ez batzuen ez besteen kasuan, ehuneko 60tik goitikoa".

Aipatu artikuluan eta Nafarroako Parlamentuko Erregelamenduko 37.1.Bederatzigarrena artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**Lehena.** “Nafarroako Enpresa Korporazio Publikoa SMP” izeneko sozietateko Administrazio Kontseilurako Nafarroako Parlamentuak izendatu beharreko hiru kideak hautatzeko prozedura hastea.

**Bigarrena.** Honako arau hauek onestea:

«1. Nafarroako Parlamentuak hiru pertsona hautatuko ditu “Nafarroako Enpresa Korporazio Publikoa SMP” izeneko sozietateko administrazio kontseiluko kide izateko.

2. Talde parlamentarioek hiru pertsonez osatutako hautagaitzak aurkezten ahalko dituzte, banaka nahiz batera. Hautagaitzaren bi pertsona sexu batekoak izanen dira eta hirugarrena beste sexukoa. Pertsona horiek konprometitu beharko dira “Nafarroako Enpresa Korporazio Publikoa SMP” izeneko sozietatea sortzeari buruzko ekainaren 18ko 8/2009 Foru Legeko 3.2 artikuluan ezarritako erantzukizun eta bateraezintasun araubidea betetzera.

3. Talde parlamentarioek idazki bat helaraziko diote Legebiltzarreko Mahaiari hautagaiak aurkezteko, eta idazki horretan jasota ageriko da proposatutako hautagaien oniritzia eta aurreko arauan aurreikusitako konpromisoaren adierazpena.

4. Talde parlamentarioek “Nafarroako Enpresa Korporazio Publikoa SMP" izeneko sozietatearen administrazio kontseiluko kide izateko hautagaiak aurkezteko epea 2018ko otsailaren 26ko 09:30ean bukatuko da.

5. Hautagaitzak aurkezteko epea bukatuta, Mahaiak kalifikatuko du proposatutako hautagaiek 2. eta 3. arauetan eskaturiko baldintzak betetzen ote dituzten, eta, jarraian, kasua bada, hautagaiak aldarrikatuko ditu.

6. “Nafarroako Enpresa Korporazio Publikoa SMP" izeneko sozietatearen administrazio kontseiluko hiru kideen hautapena Legebiltzarreko Osoko Bilkuran eginen da, bozketa isilpekoaren bidez.

7. txartelen bidez eginen da bozketa, eta foru parlamentari bakoitzak izen bakarra jartzen ahalko du txartelean.

8. Mahaiak boto-kontaketa eginen du, eta boto gehien eskuratu dituzten hiru hautagaiak hautatu direla aldarrikatuko du. Genero-zuzenketako irizpide bat aplikatuko du, halako moduz non, sexu bereko bi pertsona suertatzen badira hautatuak, bestea boto gehien eskuratu dituen beste sexuko hautagaia izanen baita.

9. Proposamenean eragina izan dezaketen balizko berdinketak ebatziko dira boto kopuru bera lortu duten hautagaien arteko beste bozketa baten bidez. Berdinketak bere horretan baldin badirau, boto kopuru bera lortu duten hautagaien arteko bozketak eginen dira, harik eta berdinketa hautsi arte, aurreko apartatuan xedatutakoaren kalterik gabe.»

**Hirugarrena.** Nafarroako Parlamentuko Aldizkari Ofizialean argitara dadin agintzea.

Iruñean, 2018ko otsailaren 5ean

Lehendakaria: Ainhoa Aznárez Igarza